Go lemoga thato ya ga Jehofa: Go batlisisa kgotsa go tlhaloganya se Jehofa a se akanyang le se se mo itumedisang. Go dira jalo go botlhokwa thata segolobogolo fa go se na molao o o rileng mo Baebeleng. Re tshwanetse go rapela le go tlhatlhanya ka se re ithutileng sone ka Jehofa, se a se ratang, se a sa se rateng le se a se dirileng mo nakong e e fetileng Dilo tse di diragetseng mo lefatsheng di naya bosupi jo bontsi jwa gore Bakeresete ba bogologolo ba ne ba sa tseye letlhakore mo dipolotiking e bile ba ne ba sa tsenelele mo dintweng. Buka ya The Beginnings of Christianity ya re: “Batho ba ba simolotseng Bokeresete ba ne ba ela tlhoko thata gore ba se ka ba nna le boikutlo bope jwa go nna kgatlhanong le puso.” Ka tsela e e tshwanang, buka ya On the Road to Civilization ya re: “Bokeresete jwa bogologolo bo ne bo sa tlhaloganngwe sentle mme batho ba ba neng ba busa lefatshe la boheitane ba ne ba sa bo rate. . . . Bakeresete ba ne ba gana go dira ditiro dingwe tse di neng di dirwa ke baagi ba Roma. . . . Ba ne ba gana go nna le maemo mo dipolotiking.”